Berencsi György és Arnold Graffi Kelet-Berlinben 1962-ben
Berencsi György ekkor még a Debreceni Orvostudományi Egyetem TBC Klinikájának laboratóriumi főorvosa volt, 4 év múlva (1966) lett a Szegedi Orvostudományi Egyetem Közegészségtani Intézetének a tanszékvezető egyetemi tanára. Arnold Graffi (1911-2006) professzor a Berlin-Buch-i Rákkutató Intézet igazgatója volt. Több leukémiavírus felfedezője; a Graffi-leukémiavírus névadója. Berencsi György életében meghatározó szakmai jelentőséggel bírt, hogy amikor Graffi 1942-ben Budapesten tartózkodott tanulmányúton, együtt dolgozhatott vele a Belák Sándor professzor vezette Általános Kórtani és Bakteriológiai Intézetben (budapesti Pázmány Péter Tudományegyetem Orvostudományi Kar). Itt született életre szóló barátságuk is. A fénykép szerepelt az SZTE Klebelsberg Könyvtár Egyetemi Gyűjteménye által készített, 2011. január 27-én a könyvtár Átriumában megnyílt Évfordulós Emlékcsarnok kiállításon, amely Berencsi György (1913-1986) orvos, bakteriológus halálának 25. évfordulója alkalmából került megrendezésre. A megnyitó beszédet fia, Berencsi György ny. főosztályvezető főorvos (Országos Epidemiológiai Központ) tartotta.